  Майя Бывальцева Удмуртилэн тӧроез Александр Соловьёв Санкт-Петербургын пуштон дыръя быремъёслэн ӵыжы-выжыоссылы куректэмзэ вераз. Карлэн губернаторезлы Георгий Полтавченколы со дурбасьтон кылъёсын телеграмма лэзиз. «Санкт-Петербургысь метроын пуштон сэрен мур куректэмме верасько. Ӝож ивор элькунын вань улӥсьёсты кушерскытӥз. Шимучыр ваньмес вӧсь каре. Удмуртия тӥляд карады но Россиын улӥсь вань калыкен ӵош кайгыре. Быремъёслэн но сӧсырмемъёслэн ӵыжы-выжыоссылы но матысь адямиоссылы ӵош луэммес вераськомы. Ваньмызлы шугадӟонэ шедемъёслы ӝоггес бурмыны сӥзиськомы», — верамын Александр Соловьёвлэн телеграммаяз. 3-тӥ оштолэзе Санкт-Петербургысь метроын «Сенная площадь» но «Технологический институт» станциос вискын пуштӥз. Россиысь тазалыкез утёнъя министерстволэн ивортэмезъя, 47 адями сӧсырмиз, куатез соос пӧлын секыт. 10 адями быриз. Валтӥсь прокуратура Санкт-Петербургысь метроын пуштонэз теракт нимаз. Тегъёс: Удмуртия Санкт-Петербург АлександрСоловьёв Теракт  